
REFERAT

privind actualizarea Studiului de Fezabilitate pentru obiectivul de investiţie
,,Amenajare strada Gladiolelor”
Direcţia Tehnică prin Biroul Drumuri şi Poduri are cuprins în programul de investiţii pe anul 2013 
obiectivul de investiţii ,, Amenajare strada Gladiolelor”.

Strada Gladiolelor este amplasată în zona de sud a municipiului Timişoara, având o lungime de 125,14m, intrarea realizându-se din B-dul 1 Decembrie, celălalt capăt al străzi fiind blocat.
Structura rutieră actuală este alcătuită dintr-o îmbrăcăminte din beton de ciment veche şi deteriorată, realizată pe straturi din materiale granulare diverse, care la rândul lor sunt puse în operă pe o umplutură din diverse deşeuri de construcţii. Accesele la locuinţele şi garajele laterale trebuie păstrate la cotele actuale din considerente de asigurare a colectării şi evacuării apelor de suprafaţă. Având în vedere cele menţionate anterior, precum şi lungimea redusă a sectorului de stradă, starea necorespunzătoare a bordurilor, necesitatea efectuării unor lucrări de amenajare adecvată în profil transversal şi importanţa realizării unei soluţii uniforme pe întregul sector proiectat, se recomandă decaparea întregii structuri de rezistenţă actuale şi refacerea într-o soluţie tehnică unitară pe întreaga suprafaţă a părţii carosabile.
Strada Gladiolelor beneficiază de utilităţile urbane având realizată reţeaua de canalizare pe partea dreaptă a străzii, reţeaua de alimentare cu apă potabilă, gaze naturale şi reţeaua de alimentare cu energie electrică.


Se vor lua toate măsurile care se impun, astfel încât stabilitatea stâlpilor de iluminat să nu fie afectată de realizarea drumului.

Având în vedere cele menţionate, este necesară şi oportună, realizarea tronsonului de drum propus, acest fapt conducând la îmbunătăţirea accesului rutier şi pietonal în zonă.
Sursa de finanţare: Bugetul local.

Primăria Municipiului Timişoara a achiziţionat în cursul anului 2010 Studiul de Fezabilitate pentru ,,Amenajare strada Gladiolelor”, realizat de S.C. ROUTECONSULT S.R.L. conform contractului de proiectare nr. 1 / 05.01.2010. Prin HCL nr.42/15.02.2011 a fost aprobat acest Studiu de Fezabilitate.
Valoarea totală (inclusiv TVA) a investiţiei ,,Amenajare strada Gladiolelor” a fost estimată, conform devizului general al  investiţiei, la 287,739 mii lei , respectiv 66,956 mii Euro (1 Euro = 4,2974 lei la data de 15.11.2010).

În data de 15.04.2013 prin adresa cu nr. SC2013 – 9908/08.04.2013 a fost înaintată la Serviciul Achiziţii Publice documentaţia necesară pentru demararea procedurii de achiziţie publică a contractului de execuţie lucrări aferent acestui obiectiv. Aceasta a fost iniţiată în SEAP în data de 07.05.2013 cu data de deschidere a ofertelor în 07.06.2013. Până la această dată nu a fost depusă nici o ofertă, motiv pentru care procedura a fost anulată. Procedura a fost reiniţiată în SEAP, documentaţia fiind trsansmisă în data de 13.06.2013 spre validare la ANRMAP, iar în data de 01.07.2013 aceasta a fost respinsă în urma modificărilor legislative (Legea nr.193/2013 de aprobare a OUG nr.77/2012) deoarece valoarea estimată a contractului este sub pragul de achiziţie directă de 100.000euro
Având în vedere modificările legislative precum şi necesitatea atribuirii contractului de execuţie lucrări pentru proiectul „Amenajare strada Gladiolelor”, s-a solicitat introducerea acestuia în programul de cumpărări directe aferent anului 2013.

A fost transmisă catre SC Drumuri Municipale SA invitaţia nr. SC2013-20349/17.07.2013, pentru participarea la procedura de atribuire a contractului de execuţie lucrări, în urma căreia ni s-a comunicat faptul că preţul real pentru executarea lucrărilor este mai mare decât cel prevăzut în devizul general.
Apoi au fost transmise invitaţii de participare (SC2013 – 24683/02.09.2013) la următorii operatori economici: SC Rsg SRL, SC Porr Construct SRL, SC Superconstruct SRL, SC Nimb SRL, SC Bau Center Vest SRL. S-au primit două oferte, ambele fiind declarate inacceptabile întrucât valoarea ofertată a fost mai mare decât valoarea estimată comunicată prin invitaţia de participare.
Având în vedere cele de mai sus a fost necesară actualizarea devizului general aferent obiectivului ,,Amenajare strada Gladiolelor”.
Datorită actualizării valoarea investiţiei a crescut la 430.292lei (inclusiv TVA) reprezentând 96.469 euro (1 Euro = 4,4604 lei la data de 30.09.2013).
În vederea lansării procedurii de atribuire a contractului de achiziţie publică pentru execuţia de lucrări, în conformitate cu HG 28/2008, anexa.4, art.5 este necesară adoptarea unei noi hotărâri de consiliu pentru aprobarea actualizării Studiului de Fezabilitate. 
La data emiterii prezentei hotărâri se revocă Hotărârea Consiliului Local al Municipiului Timişoara nr.42 din 15.02.2011.      

